Go sa bereka ga dipone go a tshwenya
Mokhanselara wa kgaolwana ya Marulamantsi mo Gaborone, Rre Sergeant Kgosietsile, a re go sa bereka ga dipone tsa mekgwatlha mo toropong go a tswenya segolo bogolo fa go le bosigo. O ne a bua se mo bokopanong jwa khansele ya toropokgolo ya Gaborone. Fa a akgela mo pegong ya ga ratoropo ka Labobedi, Rre Kgosietsile a re ga go na pabalesego mo toropong mo go dirwang ke lefifi le le bakiwang ke go sa bereka ga dipone tsa mekgwatlha. E ne e rile ka Mosupologo, ratoropo wa Gaborone, Rre Kagiso Thutlwe, a bolelela makhanselara fa go dirisitswe di dikadike di feta masome a mabedi le boraro mo paakanyong ya didirisiwa tsa motlakase. Fa a tlatsa mo mafokong a ga Rre Kgosietsile, mokhanselara wa kgaolwana ya Marang-Tsholofelo Botlhaba, Rre Meshack Kebeileng a re le ene o ngongoregela seemo se se sa iketlang sa dipone tsa mekgwatlha. A re go baakanngwa ga dipone ga go potlakelwe. Ka jalo mokhanselara Kebeileng o ne a kopa ratoropo gore badiredi ba tsa motlakase ba theogele bosigo le motshegare gore ba kgone go tsibogela seemo seo ka potlako. Rre Kebeileng o kgadile borukhuthi jo bo diragalang bosigo bo bakwa ke go sa bereka ga dipone tsa mekgwatlha, a tlatsa ka gore dirukhuthi di bona sebaka sa go senya fa go le lefifi. Fa a ntsha la gagwe, mokhanselara wa kgaolwana ya Selemela Rre James Matlhogojane a re pego ya ga ratoropo e a amogelwa le mororo bothata jwa matlakala e le bothata jo bo tsweletseng mo toropokgolo mme bo tshwanetse go tsibogelwa. Rre Matlhogojane a re toropo e leswe mme fa go le jalo go tshwanetswe ga dirwa sengwe jaaka go baakanya dikoloi tse di tsayang matlakala gore a kgone a tsewa ka nako. Rre Matlhogojane o ne a tswelela ka gore go ka bo go ne go le botoka fa sephato sa dikoloi tse di thothang matlakala se ka bo se ne se le mo tirisong, gona le gore go bo go bereka fela di le borobabobedi mo go tse di masome a mabedi le borobabobedi. E rile a ntsha la gagwe, mokhanselara yo o ithophetsweng Rre Macdonald Peloetletse o ne a lebogela pego ya ga Rratoropo a re e bua ka dilo tse di diragalang e bile di ama toropokgolo ka karetso. O ne a re le ntswa pego e itebagantse le go tokafatsa toropo, go sa ntse go na le matswhenyego a matlakala a a gasagasameng le toropokgolo. O ne a re toropo e leswe gape ga gona melawana e e gagametseng ka jaana matlakala a gasagasame le toropo e bile e le leswe le le ka bakang malwetse le monkgo. E re le fa go ntse jalo o ne a re khansele e tshwanetse go tla ka ditselana tsa go ka tlosa matlakala mo toropokgolo, o ne gape a re mo mafelong a go lemilweng motlhwa le ditlhare tse di kgabisang go tswanetswe ga nna phepa ka nako tsotlhe. A re ditlhare di tshwanetse tsa kgaolwa ka dinako tse diriling gore go fe tebego e ntle mo toropokgolo.